Yusuf terus jelajah merata tempat di Tanjong Manis 
DARO: Calon Gabungan Parti Sarawak (GPS) Tanjong Manis, Yusuf Abd Wahab kini melipatgandakan usaha untuk mempertahankan kerusi itu bagi penggal kedua. Beliau menjelajah merata tempat termasuk sesi ‘walkabout’ ke Kampung Sedi, Sungai Kelai (RH Jingga) dan Kampung Penuai selain ke Sungai Sian di Bintangor. Semalam, beliau menghadiri Program Jelajah Keusahawanan Industri Pembinaan CIDB 2022 di Dewan Kampung Penibong. Seramai 109 peserta mengikuti program itu dengan sasarannya adalah golongan belia yang berminat untuk menjadi usahawan dan kontraktor. Yusuf berdepan saingan satu lawan satu bagi kerusi Parlimen Tanjong Manis, dicabar calon Parti Amanah Negara (AMANAH) mewakili Pakatan Harapan (PH), Zainab Suhaili. Zainab yang bukan anak tempatan tetapi berasal dari Matu pernah bertanding kerusi Dewan Undangan Negeri Jemoreng pada pilihan raya negeri Disember lalu, tetapi hilang wang deposit. 
See author's posts
